text: Veteranbiler og antikviteter ødelagt ved brand
  13 september 2016 kl. 09.29
  Den nedlagte skole i Rangstrup ved Agerskov blev brugt til opbevaring af samleobjekter. Det meste er blevet ødelagt i flammerne.
  Allerede da brandfolkene fra Brand og Redning Sønderjylland nåede frem kort efter klokken 01.00 natten til tirsdag, var bygningen på Over Jerstalvej overtændt. Derfor har det ikke været muligt at redde den 600 kvadratmeter store bygning fra at blive helt ødelagt.
  -Jeg er slet ikke kommet mig over det endnu, jeg var ved at græde, da jeg viste det til min søn på Facetime, siger ejeren af bygningen, Erik Svendsen til TV SYD.
  - Der var bl.a. en helt nyrenoveret og nysynet Morgan sportsvogn fra 1958 i den bygning som er udbrændt, fortæller Erik Svendsen til TV SYD.
  Det er en nabo til skolen, der de seneste mange år har brugt den nedlagte skole til opbevaring og han har oplyst, at der både var veteranbiler og en del antikviteter i bygningen.
  